Ble utestengt fra universitet: – Oppleves som urettferdig
28-åring ble utestengt for selvplagiat. Hun mener helseminister Ingvild Kjerkol slipper for lett unna etter fusk. Unn Kleppe Likvern (28) er en av over 4000 studenter som er blitt utestengt fra universiteter og høyskoler siden 2018.  Likvern ble utestengt fra barnehageutdanningen på Høgskolen i Innlandet etter såkalt selvplagiat.  På eksamen gjenbrukte hun en definisjon av lek som hun selv hadde skrevet i en tidligere oppgave på skolen, uten å henvise til seg selv. Hun ble utestengt fra høyere utdanning i ett år etter dette.  Torsdag melder flere norske medier at helseminister Ingvild Kjerkols masteroppgave blir underkjent. I januar fant VG flere avsnitt i helse- og omsorgsminister Ingvild Kjerkols (Ap) masteroppgave, som er identiske med tekst fra andre oppgaver. Se hva Kjerkol selv sa etter at det ble meldt at hun er felt for juks:  Ifølge NRKs opplysninger blir ikke Kjerkol utestengt fra universitetet. Dette har ikke VG fått bekreftet selv.  – Det oppleves som urettferdig. At hun slipper unna utestengning, sier Likvern om Kjerkol-saken.  Ifølge VGs kartlegging er det så langt funnet 125 tilfeller av tekstlikhet i Kjerkols masteroppgave. Her kan du utforske alle. – Får større konsekvenser enn politikere  28-åringen reagerer spesielt på at hun opplevde så store konsekvenser etter såkalt selvplagiat.  – Kjerkol har sluppet unna med å jukse og stjele fra andre. Jeg ble utestengt for å ha stjålet fra meg selv og kreditert feil, sier hun.  I tillegg reagerer hun på at det ikke er større konsekvenser for en som blir tatt for fusk i en masteroppgave.  Selv ble hun tatt for fusk i en eksamensoppgave.  – De samme reglene bør gjelde for alle og de samme konsekvensene bør gjelde for alle, sier Likvern.  – Vi som har blitt utestengt og blitt tatt for plagiat og selvplagiat i eksamener får større konsekvenser enn politikere som jukser i masteroppgavene sine. Det oppleves som rart og urettferdig, sier 28-åringen.  – Forventer likebehandling Norsk studentorganisasjon (NSO) er en norsk interesseorganisasjon for studenter i Norge, og representerer om lag 270.000 studenter ved norske høyskoler og universiteter.  De mener Kjerkol må få større konsekvenser for å ha fusket.  – I lignende situasjoner som denne ville mange studenter blitt utestengt. Det er rett og rimelig at Kjerkol får konsekvenser i denne saken, sier Oline Sæther, leder i NSO.  – Studenter forventer likebehandling, mellom utdanningsinstitusjoner og mellom studenter og statsråder, legger hun til.  Hun opplever at Kjerkol ikke har vist forståelse for situasjonen. – Mens Sandra Borch gikk av fort og redelig, har Kjerkol har hatt en helt annen håndtering og vist manglende forståelse for problemstillingen fusk. Vi hadde forventet mer av en statsråd, sier hun.  På spørsmål om Kjerkol bør gå av, svarer Sæther: – Det å sitte som statsråd krever tillit i befolkningen. Norske studenter finner ikke Kjerkols håndtering av saken særlig tillitvekkende.  Se hva jussprofessor Tarjei Bekkedal sier om saken:
Over 4000 studenter utestengt fra universiteter og høyskoler siden 2018.  Unn Kleppe Likvern utestengt for selvplagiat i barnehageutdanningen.  Torsdag ble det kjent at helseminister Ingvild Kjerkols masteroppgave underkjennes av Nord universitet på grunn av fusk.  Likvern mener Kjerkol slipper for lett unna og krever lik behandling Norsk studentorganisasjon vil ha konsekvenser for Kjerkol og likebehandling for alle. 